Baber Hengel Deel 3 | Visvang | Aas-Vis | Platannas | Kuikens | Wenke
Baber Hengel in Suid Afrika
Deel 3 – Die Lente (Oorspronklik deur Henkor gepubliseer in Top Tips – Januarie 2000)
Volgens die almanak begin die lente op 1 September, maar in die natuur beteken dit enige tyd voor of na hierdie datum. Hierdie tydperk het weer drie onder-seisoene, naamlik voor broeityd, die broeitydperk self, en ‘n oorgangsperiode.
Die periode net voor broeityd word gekenmerk deur dae wat al hoe langer begin word en water temperature wat
stadig bokant die laagtepunt van die water begin klim, so na omtrent 12°C tot 15°C. Babers begin nou stadig vanuit hulle oorwinteringsplekke na die vlakker water toe beweeg. Die beweging is egter sporadies van aard en vis sal eendag in vlakker water wees en weer die volgende dag in dieper water, veral as daar ‘n laat kouefront oor beweeg het. Aasvissies en ander kossoorte is nog nie volop nie en plante wat gedurende die winter gevrek het, het nog net begin om weer te groei. Die beste tye gedurende hierdie periode is laatmiddag in vlak sloepe en plate op die suide en suid-oostelike oewers van damme, veral waar daar plante soos riete ens. in die water is. Dit is hierdie dele wat eerste en die warmste word. In vloeiende riviere moet vlakkerige sytakke en inlope gesoek word. Hierdie periode word ook gekenmerk deur die beperkte uitbroei van sekere insekte en ander waterdiere wat hul verskyning begin maak.
Alhoewel die kos voorraad nog beperk is, is die baber se eetlus deur die verwarming aangewakker, en na die hongerly van die winter is hy gretig op soek na kos. Energie moet ook opgebou word vir die broeitydperk wat voorlê, dus eet hulle baie meer as normaalweg. Omrede die kos nog skaars is, is kompetisie vir kos baie intens, wat tot die voordeel van hengelaars is. Dit is definitief een van die beste tye in die jaar om vir baber te hengel.
Omdat die natuurlike kosbronne nog klein is, werk klein ase normaalweg beter. Klein aasvissies, krieke, gras garnale, bloedsuiers, kakkerlakke, miswurms, meel wurms, “wax worms”, erdwurms, kleinerige platannas en stukkies bebroeide kuikens kan goeie sukses behaal, terwyl ‘n swart loodkop ook met sukses aangewend kan word.
Afhangende van plaaslike toestande volg die broeitydperk wanneer die water temperatuur bokant 18°C styg en wanneer reëns die watervlak laat styg het. Geslagsryp, volwasse babers beweeg in groot skole kante toe waar die wyfies hul eiers op plant material in baie
vlak water stort om deur die mannetjies bevrug te word.
Die verskynsel van honderde babers in ‘n wriemelende massa in baie vlak water, soms tot buite op die oewer, is vir hengelaars bekend, en ook frustrerend. Alhoewel die babers nou sigbaar is, vat hulle omtrent aan geen aas nie – die voortplanting van die spesies is al wat nou by hulle tel.
In hierdie tydperk is babers baie vatbaar vir onwettige praktyke. Vurke, spiese en grawe word gebruik om die babers dood te steek, en sommiges gebruik groot drie-angelhoeke om hulle mee te haak. Altwee praktyke is onwettig – en vir ‘n hengelaar ook heeltemal oneties!
Onthou egter, nie alle vis broei terselfdertyd op een spesifieke oomblik nie – Gedurende die broeitydperk is daar altyd vis wat nog moet paar, of wat alreeds klaar gebroei het, en hulle eet dan baie meer as gewoonlik. Dus, moenie dink omdat dit broeiseisoen is, dat alle vis gladnie eet nie.
Deel 1: Vele geleenthede vir spesialiste
Deel 2: Die formule vir sukses.
Deel 3: Die Lente. Deel 4: Na die Broeitydperk en Somer.
Deel 5: Hengeltegnieke, Lokvoer en Aas.
Deel 6: Bebroeide Kuikens en ander aas.